- 1 Abhakoriinto
- <
- 5
- >

5
Obhuseebheeti bhutakweenderwa gati wa abhiikirirya
1 Eheene amangʼana gigwiirwe kubha, gati weenyu bhuriho obhuseebheeti. Obhuseebheeti kya bhuyo, bhutaakarorekeeni naabhe kubhaatu bhano bhatamumenyiri Taatabhugya. Ni bhuseebheeti bhwo omuutu kugeenda no omukari wa wiise waabhu. 2 Kwaki emwe muriizuungya? Hakiriku muungabheeri ne ebhigoongi no okumuruusyaho omuutu wuno akukora gayo gati weenyu! 3 Niragaamba ego, kwe ekigirirye kyo okubha hamwe neemwe mukoro, yiingabha nitari hamwe neemwe kwo omubhiri, na nimariri okumutinira ekiina omuutu wuyo. Riyo niryo niingakoriri, hano niingabheeri eyo. 4 Hano mukwiikumania kuriina ryo Omukuru weetu Yeesu, enye nirabha hamwe neemwe kwe ekoro, no obhunagya bhwo Omukuru weetu Yeesu, bhurabha hamwe neemwe. 5 Mumuruusyeho omuutu wuyo gati weenyu no okumutiga mubhukaangati bhwa Seetaani,*Seetaani. Rora engʼana yino mu Bhugaruri bhwa Amangʼana Amakongʼu. okubha esimuka ye ebhibhi esikibhwe, nawe ewe omweene atuuribhwe orusiku rwo okukyoora kwo Omukuru Yeesu.
6 Obhwiizuungya bhweenyu bhutakweenderwa. Mutamenyiri kubha, ekibhwiisya kisuuhu kiratuunduurya obhutu bhwoosi? 7 Kweego, mubhe muriiyeerya, kwe enzira yo okumuruusyaho omuutu wuyo omubhi gati weenyu, kyeego okuruusya ekibhwiisya†Ku Nyaangi yo Okuhiita bhahaarya emikaate gino gitana ekibhwiisya. Kubhaatu bha Taatabhugya, ebhibhi ni kye ekibhwiisya. Rora Enyaangi yo Okuhiita mu Bhugaruri bhwa Amangʼana Amakongʼu. kye ekare. Hayo murabha abhaatu bhahya, ni kyo obhutu obhuhya bhuno bhutana ekibhwiisya. Ego niigo muri, kwo okubha Krisito, engʼoondu‡Engʼoondu. Rora engʼana yino mu Bhugaruri bhwa Amangʼana Amakongʼu. weetu we Enyaangi yo Okuhiita, amariri kuruusibhwa kubha ekimweeso okubha otutuurye.§Pauro aramutuubhania Yeesu ne eyimwe ye eziingʼoondu ziyo, kwo okubha okuhitira amanyiinga ga Yeesu, Taatabhugya atutuurirye. Rora Okurwa 12:21-23. 8 Bhoono, tutakora Enyaangi yo Okuhiita, okubha kwo obhubhi ne ebhibhi, nawe tukore kwe emikaate gino gitana ekibhwiisya,*Rora Okurwa 12:3-20; Obhuhiiti bhwe Emigiro 16:3. niigo kwe ekoro enzomu ne eheene.
9 Munyaarubha yino niabhakaamiiri, nikabhabhuurira, mutagwaatana na abhaseebheeti. 10 Obhugazuro bhwaane bhutari kubha, mutagwaatana na abhaseebheeti, abhiimani, abhateesya, naabhe bhano bhakuseengera emisaambwa, eno bhatari abhiikirirya. Niingagaambiri ego, muungangʼariiri okureka mukyaaro hano. 11 Nawe, kino niagaambiri ni kubha, mutagwaatana no omuutu wuno akwiibhirikira omwiikirirya, eno ni museebheeti, mwiimani, omuseengeri we emisaambwa, omugwaatania, omunywi omuraara kasi omuteesya. Omuutu kya wuyo, mutige naabhe kurya nawe.
12-13 Ambe bhoono, gitari emirimo gyaane okutinira ekiina bhano bhatari abhiikirirya. Bhayo Taatabhugya omweene niwe araabhatinire ekiina. Nawe emwe mungʼariiri okubhatinira ekiina bhano bhari mukanisa, kyeego ekaamirwe mu Makaamo Amahoreeru, “Omuutu omubhi gati weenyu, mumuheebhe.”†Rora Obhuhiiti bhwe Emigiro 17:7, 19:19, 22:21, 24, 24:7.

- 1 Abhakoriinto
- <
- 5
- >

*5:5 Seetaani. Rora engʼana yino mu Bhugaruri bhwa Amangʼana Amakongʼu.

†5:7 Ku Nyaangi yo Okuhiita bhahaarya emikaate gino gitana ekibhwiisya. Kubhaatu bha Taatabhugya, ebhibhi ni kye ekibhwiisya. Rora Enyaangi yo Okuhiita mu Bhugaruri bhwa Amangʼana Amakongʼu.

‡5:7 Engʼoondu. Rora engʼana yino mu Bhugaruri bhwa Amangʼana Amakongʼu.

§5:7 Pauro aramutuubhania Yeesu ne eyimwe ye eziingʼoondu ziyo, kwo okubha okuhitira amanyiinga ga Yeesu, Taatabhugya atutuurirye. Rora Okurwa 12:21-23.

*5:8 Rora Okurwa 12:3-20; Obhuhiiti bhwe Emigiro 16:3.

†5:12-13 Rora Obhuhiiti bhwe Emigiro 17:7, 19:19, 22:21, 24, 24:7.

© WBT